अन्तरकलेज ट्वान्टी-२० क्रिकेट : एपेक्स सेमिफाइनलमा
 एपेक्स कलेज लगातार दोस्रो खेल जित्दै प्याट्रियट्स कप अन्तरकलेज ट्वान्टी–२० क्रिकेट प्रतियोगिताको सेमिफाइनलमा पुगेको छ । एपेक्सले सोमबार मूलपानी क्रिकेट मैदानमा मोर्गन कलेजलाई ३० रनले पराजित गर्‍यो ।
काठमाडौँ —  एपेक्स कलेज लगातार दोस्रो खेल जित्दै प्याट्रियट्स कप अन्तरकलेज ट्वान्टी–२० क्रिकेट प्रतियोगिताको सेमिफाइनलमा पुगेको छ । एपेक्सले सोमबार मूलपानी क्रिकेट मैदानमा मोर्गन कलेजलाई ३० रनले पराजित गर्‍यो ।खगेन्द्र समान्तले २७, शशांक अग्रवालले २३, सागर क्षेत्रीले २२ र साहेब भडालले १७ रन बनाएपछि टस हारेर ब्याटिङको निम्तो पाएको एपेक्स पूरा २० ओभर खेली १ सय ३९ रनमा अलआउट भयो । मोर्गनका सञ्जीव मल्लले ३ तथा अफ्जल अली, दीपेन्द्र रावत र दीपेन्द्र पण्डितले २–२ विकेट लिए ।मोर्गन पूरा ओभर खेले पनि १ सय ९ रनमा अलआउट भयो । पवन सिग्देलले ३४, राजकुमार श्रेष्ठले २६ र दिनेश सुवेदीले ११ रन बनाए । एपेक्सबाट प्लेयर अफ द म्याच मोहन सिंहले ४, शशांकले ३, हरिश बडुले २ र खगेन्द्रले १ विकेट लिए । अर्को खेलमा ब्लुबर्ड कलेजले गोल्डेनगेट कलेजलाई ९ विकेटले पराजित गर्‍यो । आशुतोष घिरैयाले २७, रिजन ढकालले १७, विश्वास श्रेष्ठले अविजित १४ र अञ्जन कोइरालाले अविजित १३ रन बनाए पनि टस जितेको गोल्डेनगेटले ७ विकेट गुमाई ९६ रनमात्र बनाउन सक्यो ।ब्लुबर्डका विपिन आचार्य र सुवास खत्रीले २–२ तथा तिलक भण्डारी र दुर्गेश क्षेत्रीले २–२ विकेट लिए । सचिन लेखकले ३८ बलमा अविजित ६० रन बनाएपछि ब्लुबर्डले १२.५ ओभरमै लक्ष्य पूरा गर्‍यो । अर्का अविजित ब्याटर दुर्गेशले १७ रन बनाए । आशुतोषले गोल्डेनगेटबाट एक विकेट लिए ।